CELEX: 22010D0627
Language: mt
Date: 2010-10-01 00:00:00
Title: 2010/627/UE: Deċiżjoni tal-Kumitat Konġunt tal-Istatiska tal-Unjoni Ewropea u l-Isvizzera Nru 3/2010 tal- 1 ta’ Ottubru 2010 li temenda l-Anness B tal-Ftehim bejn il-Komunità Ewropea u l-Konfederazzjoni Svizzera dwar il-kooperazzjoni fil-qasam tal-istatistika

21.10.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 277/31
            
         DEĊIŻJONI TAL-KUMITAT KONĠUNT TAL-ISTATISKA TAL-UNJONI EWROPEA U L-ISVIZZERA Nru 3/2010
   tal-1 ta’ Ottubru 2010
   li temenda l-Anness B tal-Ftehim bejn il-Komunità Ewropea u l-Konfederazzjoni Svizzera dwar il-kooperazzjoni fil-qasam tal-istatistika
   (2010/627/UE)
   IL-KUMITAT KONĠUNT TAL-ISTATISTIKA TAL-UNJONI EWROPEA U L-ISVIZZERA,
   Wara li kunsidra l-Ftehim bejn il-Komunità Ewropea u l-Konfederazzjoni Svizzera dwar il-kooperazzjoni fil-qasam tal-istatistika (1), u b’mod partikolari l-Artikolu 4(4) tiegħu,
   Billi:
   
               (1)
            
            
               Il-Ftehim bejn il-Komunità Ewropea u l-Konfederazzjoni Svizzera dwar il-kooperazzjoni fil-qasam tal-istatistika (minn hawn ‘il quddiem imsejjaħ “il-Ftehim”) daħal fis-seħħ fl-1 ta’ Jannar 2007 u hemm fih l-Anness B dwar ir-regoli li jirregolaw il-kontribuzzjoni finanzjarja tal-Isvizzera.
            
         
               (2)
            
            
               L-esperjenza miksuba mill-bidu tal-implimentazzjoni tal-Ftehim uriet il-ħtieġa li tiġi ssimplifikata l-applikazzjoni finanzjarja tiegħu u li jitnaqqas il-piż amministrattiv korrispondenti. Għaldaqstant, l-Anness B għandu jiġi rivedut,
            
         IDDEĊIEDA KIF ĠEJ:
   L-Artikolu 1
   L-Anness B tal-Ftehim jeħodlu postu t-test li jidher fl-Anness ma’ din id-Deċiżjoni.
   L-Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.
   
      Magħmul f'Sofia, l-1 ta’ Ottubru 2010.
      
         
            Għall-Kumitat Konġunt
         
         
            Il-Kap tad-Delegazzjoni tal-UE
         
         Walter RADERMACHER
         
            Il-Kap tad-Delegazzjoni Svizzera
         
         Jürg MARTI
      
   
   
      (1)  ĠU L 90, 28.3.2006, p. 2.
   
      ANNESS
      
         
            “ANNESS B
            
               REGOLI FINANZJARJI LI JIRREGOLAW IL-KONTRIBUZZJONI TAL-ISVIZZERA IMSEMMIJA FL-ARTIKOLU 8
            
            1.   Determinazzjoni tal-parteċipazzjoni finanzjarja
            
            
                     
                        1.1.
                     
                     
                        L-Isvizzera għandha tagħti kontribuzzjoni finanzjarja, fuq bażi annwali, lill-Programm tal-Unjoni Ewropea dwar l-Istatistika.
                     
                  
                     
                        1.2.
                     
                     
                        Din il-kontribuzzjoni għandha tissejjes fuq żewġ elementi:
                        
                                    —
                                 
                                 
                                    L-ispiża totali tal-Eurostat [Spiża]
                                 
                              
                                    —
                                 
                                 
                                    L-għadd ta’ Stati Membri fl-Unjoni Ewropea [# Membri]
                                 
                              
                  
                     
                        1.3.
                     
                     
                        Il-kontribuzzjoni finanzjarja għandha tkun: [Spiża]/[# Membri]
                     
                  
                     
                        1.4.
                     
                     
                        Dawn l-elementi għandhom jiġu definiti kif ġej:
                        
                                    1.4.1.
                                 
                                 
                                    L-ispiża totali tal-Eurostat għandha tiġi ddefinita bħala 85 % tal-ammont ta’ approprjazzjonijiet ta’ impenn fil-Qasam tal-Politika tal-Istatistika (Titolu 29) tal-Baġit tal-Unjoni Ewropea, skont in-nomenklatura tal-Ibbaġitjar Ibbażat fuq l-Attivitajiet. Din għandha tinkludi l-Ispiża tal-Maniġment u ta’ Appoġġ fil-Qasam ta’ Politika tal-Istatistika (Spiża marbuta mal-persunal f’impjieg attiv, persunal estern u nfiq ieħor ta’ ġestjoni, bini u nfiq marbut miegħu u nfiq ta’ appoġġ għall-operat) u l-Interventi Finanzjarji fir-rigward tal-Produzzjoni ta’ Informazzjoni Statistika. [Spiża]
                                 
                              
                                    1.4.2.
                                 
                                 
                                    L-għadd ta’ Stati Membri għandu jiġi definit bħala l-għadd ta’ Stati Membri tal-Unjoni Ewropea fl-1 ta’ Jannar tas-sena inkwistjoni. [# Membri]
                                 
                              
                  
                     
                        1.5.
                     
                     
                        Abbozz ta’ kalkolu ta’ din il-kontribuzzjoni finanzjarja għandha ssir minnufih wara l-adozzjoni tal-Abbozz Preliminari tal-Baġit tal-Unjoni Ewropea għas-sena inkwistjoni. Il-kalkolu finali għandu jsir minnufih wara l-adozzjoni tal-Baġit għal dik is-sena.
                     
                  2.   Proċeduri ta’ ħlas
            
            
                     
                        2.1.
                     
                     
                        Il-Kummissjoni għandha toħroġ, sa mhux aktar tard mill-15 ta’ Ġunju ta’ kull sena finanzjarja, sejħa għall-fondi lill-Isvizzera li tikkorrispondi mal-kontribuzzjoni tagħha skont dan il-Ftehim. Din is-sejħa għall-fondi għandha tipprovdi għall-ħlas tal-kontribuzzjoni tagħha mhux aktar tard mill-15 ta’ Lulju. Kull dewmien fil-ħruġ tas-sejħa għall-fondi għandu jagħti lok għal differiment korrispondenti tad-data tal-ħlas skedata, biex jingħata perjodu ta’ ħlas ta’ mill-inqas tletin jum.
                     
                  
                     
                        2.2.
                     
                     
                        Il-kontribuzzjoni tal-Isvizzera għandha tkun espressa u mħallsa f’euro.
                     
                  
                     
                        2.3.
                     
                     
                        L-Isvizzera għandha tħallas il-kontribuzzjoni tagħha skont dan il-Ftehim skont l-iskeda fil-punt 2.1. Kull dewmien fil-ħlas għandu jirriżulta fi ħlas ta’ interessi bir-rata applikata mill-Bank Ċentrali Ewropew għall-operazzjonijiet ewlenin tiegħu ta’ finanzjar mill-ġdid, kif ippubblikati fis-serje C ta’ Il-Ġurnal Uffiċjali tal-Unjoni Ewropea, fis-seħħ fl-ewwel jum kalendarju tax-xahar tad-data tal-ħlas, b’żieda ta’ 1.5 punti perċentwali. Ir-rata miżjuda għandha tiġi applikata għall-perjodu kollu tad-dewmien. Iżda, l-interess għandu jkun dovut biss fir-rigward ta’ kull kontribuzzjoni mħallsa aktar minn tletin jum wara d-data tal-ħlas skedata kif imsemmi fil-punt 2.1.
                     
                  
                     
                        2.4.
                     
                     
                        L-ispejjeż imġarrba mir-rappreżentanti u l-esperti Svizzeri li jieħdu sehem f’laqgħat imsejħa mill-Kummissjoni skont dan il-Ftehim m’għandhomx jingħataw rimbors mill-Kummissjoni. Kif iddikjarat fl-Artikolu 6(2), l-ispejjeż marbuta mal-issekondar ta’ uffiċjali nazzjonali Svizzeri għall-Eurostat għandhom jitħallsu kollha kemm huma mill-Isvizzera.
                        Suġġett għal ftehim bejn il-Eurostat u l-Uffiċju Federali Svizzeru għall-Istatistika, l-Isvizzera tista’ tnaqqas mill-kontribuzzjoni finanzjarja tagħha l-ispejjeż għall-esperti nazzjonali ssekondati. L-ammont massimu li jrid jitnaqqas għal kull uffiċjal ma għandux jaqbeż il-massimu mnaqqas għal uffiċjali mill-pajjiżi taż-ŻEE-EFTA ssekondati mal-Eurostat skont il-Ftehim taż-ŻEE. Din is-somma għandha tiġi miftiehma fuq bażi annwali fil-Kumitat Konġunt.
                     
                  
                     
                        2.5.
                     
                     
                        Il-pagamenti magħmula mill-Isvizzera għandhom jiġu kkreditati bħala dħul baġitarju maħsub għal-linja tal-baġit li tikkorrispondi fil-prospett tad-dħul tal-Baġit Ġenerali tal-Unjoni Ewropea. Ir-Regolament Finanzjarju (1) applikabbli għall-Baġit Ġenerali tal-Komunitajiet Ewropej għandu japplika għall-immaniġġjar tal-approprjazzjonijiet.
                     
                  3.   Kondizzjonijiet għall-implimentazzjoni
            
            
                     
                        3.1.
                     
                     
                        Il-kontribuzzjoni finanzjarja tal-Isvizzera skont l-Artikolu 8 għandha normalment tibqa’ kif inhi għas-sena finanzjarja inkwistjoni.
                     
                  
                     
                        3.2.
                     
                     
                        Il-Kummissjoni, fiż-żmien tal-għeluq tal-kontijiet marbuta ma’ kull sena finanzjarja (n), fil-qafas tat-twaqqif tal-kont tad-dħul u l-infiq, għandha tissokta bir-regolarizzazzjoni tal-kontijiet fir-rigward tal-parteċipazzjoni tal-Isvizzera, filwaqt li tqis il-bidliet li saru minħabba trasferimenti, kanċellazzjonijiet, trasferimenti, jew permezz ta’ baġits supplementari jew ta’ emenda matul is-sena finanzjarja. Din ir-regolarizzazzjoni għandha ssir fil-qafas tat-twaqqif tal-baġit għas-sena ta’ wara (n + 2) u għandha tkun riflessa fis-sejħa għal fondi.
                     
                  4.   Informazzjoni
            
            
                     
                        4.1.
                     
                     
                        Sa mhux aktar tard mill-31 ta’ Mejju ta’ kull sena finanzjarja (n + 1), il-prospett tal-approprjazzjonijiet li jikkorrispondi mal-obbligi finanzjarji operattivi u amministrattivi tal-Eurostat, marbuta mas-sena finanzjarja ta’ qabel (n), għandu jitħejja u jintbagħat lill-Isvizzera bħala informazzjoni, skont il-format tal-kont tad-dħul u l-infiq tal-Kummissjoni.
                     
                  
                     
                        4.2.
                     
                     
                        Il-Kummissjoni għandha tikkomunika lill-Isvizzera d-dejta finanzjarja ġenerali l-oħra kollha marbuta mal-Eurostat li hija disponibbli għall-Istati taż-ŻEE-EFTA.
                     
                  
      
      
         (1)  Ir-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (ĠU L 248, 16.9.2002, p. 1), kif emendat l-aħħar bir-Regolament tal-Kunsill (KE) Nru 1525/2007 (ĠU L 343, 27.12.2007. P 9).”